Kerke wil TopTV boikot oor pornoŉ Groep kerke het Dinsdag aangekondig dat hulle TopTV gaan boikot as die betaalkanaal voortgaan met sy planne om volgende jaar pornografie uit te saai. Die kerke het in ŉ verklaring deur die Family Policy Institute aangekondig dat hy sy miljoene lidmate sal aanmoedig om die boikot te ondersteun deur nie hulle intekengeld te betaal nie of hulle kontrakte met TopTV te kanselleer. TopTV se adverteerders en borge sal ook geteiken word. Die kerke sluit in die Metodistekerk, Volle Evangeliekerk, Evangeliese Alliansie, die Apostoliese Geloofsending, Assemblies of God en die Baptiste-Unie. Die direkteur van die Family Policy Institute, Errol Naidoo, sê Christene is moeg vir die morele verval in gemeenskappe. “Dié Christen denominasies is van mening dat die uitsaai van pornografie vroue verneder en verlaag tot objekte en kinders blootstel aan skadelike inhoud”. Top TV was nie onmiddellik vir kommentaar beskikbaar nie.